钦定古今图书集成/明伦汇编/官常典/第440卷 > 太公六韬 > 《论将》
## 钦定古今图书集成/明伦汇编/官常典/第440卷 > 太公六韬 > 《论将》

《武王》问太公曰：“论将之道奈何？”太公曰：“将有五材十
过。”武王曰：“敢问其目。”太公曰：“所谓五材者，智、勇、仁信
忠也。勇则不可犯，智则不可乱；仁则爱人，信则不欺，
忠则无二心。所谓《十过》者，有勇而轻死者，有急而心
速者，有贪而好利者，有仁而不忍人者，有智而心怯
者，有信而喜信人者，有廉洁而不爱人者，有智而心
缓者；有刚毅而自用者，有懦而喜任人者。勇而轻死
者，可暴也；急而心速者，可久也。贪而好利者，可赂也；
仁而不忍人者，可劳也；智而心怯者，可窘也；信而喜
信人者，可诳也。廉洁而不爱人者，可侮也；智而心缓
者，可袭也；刚毅而自用者，可事也；懦而喜任人者，可
欺也。故兵者，国之大事，存亡之道，命”在于将。将者，国
之辅，先王之所重也。故置将不可不察也。故曰：“兵不
两胜，亦不两败。兵出逾境，期不十日；不有亡国，必有
破军杀将。”武王曰：“善。”